Proposta għal deċiżjoni tal-Kunsill dwar il-konklużjoni, f'isem il-Komunità Ewropea, tal-Protokoll Addizzjonali għall-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku /* KUMM/2009/0436 finali - CNS 2009/0120 */





[pic] | KUMMISSJONI TAL-KOMUNITAJIET EWROPEJ | Brussel 27.8.2009 KUMM(2009) 436 finali 2009/0120 (CNS) Proposta għal DEĊIŻJONI TAL-KUNSILL dwar il-konklużjoni, f'isem il-Komunità Ewropea, tal-Protokoll Addizzjonali għall-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku MEMORANDUM TA’ SPJEGAZZJONI 1. Il-Komunità Ewropea hija parti fil-ftehimiet reġjonali dwar it-tniġġis tal-baħar, bħalma huma l-Ftehim ta' Bonn, il-Konvenzjoni ta' Barċellona u l-Konvenzjoni ta' Ħelsinki, li jiffaċilitaw l-assistenza reċiproka u l-kooperazzjoni bejn l-Istati Membri f'dan il-qasam fl-Ibħra tat-Tramuntana, tal-Mediterran u tal-Baltiku. Wara li t-tanker Aragon ikkawża tniġġis kbir taż-żejt 'il barra mix-xatt ta' Madeira fl-1990, il-Portugall ta bidu għall-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku (il-Ftehim ta' Liżbona), li joħloq mekkaniżmu sabiex jiżgura l-kooperazzjoni bejn il-Partijiet Kontraenti f'każ ta' inċidenti ta' tniġġis, u jobbligahom biex jistabbilixxu u jimplimentaw strutturi u pjanijiet ta' emerġenza tagħhom stess. Dan japplika għar-reġjun tal-grigal tal-Oċean Atlantiku, definit mill-konfini esterni taż-Żona Ekonomika Esklussiva ta' kull Stat Kontraenti, u mill-konfini ta' ftehimiet reġjonali oħra bħall-Ftehim għall-kooperazzjoni fit-trattament tat-tniġġis tal-Baħar tat-Tramuntana miż-żejt u sustanzi dannużi oħra (Il-Ftehim ta' Bonn) u l-Konvenzjoni għall-ħarsien mit-tniġġis tal-Baħar Mediterran (il-Konvenzjoni ta' Barċellona). 2. Il-Ftehim ta' Liżbona ġie ffirmat fis-17 ta' Ottubru 1990 mill-Portugall, Spanja, Franza, il-Marokk u l-Komunità Ewropea. Għalkemm ġie rratifikat mill-Portugall, Franza u l-Komunità Ewropea, tilwima politika dwar il-konfini fis-Saħara tal-Punent żammet lil Spanja u lill-Marokk milli jirratifikaw il-Ftehim minħabba l-Artikolu 3 (c) dwar l-ambitu ġeografiku tal-Ftehim, li kien jistipula: "lejn in-nofsinhar maġenb il-limitu tan-nofsinhar tal-ibħra koperti mis-sovranità jew mill-ġurisdizzjoni tar-Renju tal-Marokk." 3. Wara li ntlaħaq ftehim dwar Protokoll Addizzjonali li jemenda l-Artikolu 3 (c) tal-Ftehim ta' Liżbona, il-Protokoll ġie ffirmat f'Liżbona mill-Portugall, Spanja, Franza u l-Marokk fl-20 ta' Mejju 2008. Il-Komunità ġiet mistiedna biex tiffirma l-Protokoll flimkien ma' partijiet kontraenti oħra. Id-Deċiżjoni tal-Kunsill dwar l-iffirmar, f'isem il-Komunità Ewropea, tal-Protokoll Addizzjonali għall-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku ġiet adottata fit-12 ta' Diċembru 2008. Il-Protokoll Addizzjonali ġie ko-iffirmat f'isem il-Komunità Ewropea mill-Presidenza Ċeka u l-Kap tar-Rappreżentazzjoni tal-Kummissjoni Ewropea fil-Portugal fil-25 ta' Marzu 2009. 4. Huwa għalhekk xieraq għall-Komunità li tikkonkludi l-Protokoll Addizzjonali għall-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku. 2009/0120 (CNS) Proposta għal DEĊIŻJONI TAL-KUNSILL dwar il-konklużjoni, f'isem il-Komunità Ewropea, tal-Protokoll Addizzjonali għall-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku IL-KUNSILL TAL-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 175 (1), flimkien mal-ewwel sentenza tal-ewwel subparagrafu tal-Artikolu 300 (2) u l-ewwel subparagrafu tal-Artikolu 300 (3) tiegħu, Wara li kkunsidra l-proposta mill-Kummissjoni, Wara li kkunsidra l-opinjoni tal-Parlament Ewropew, Billi: (1) Il-Komunità hija Parti fil-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku (il-Ftehim ta' Liżbona) approvat bid-Deċiżjoni tal-Kunsill 93/550/KEE tal-20 ta' Ottubru 1993[1]. (2) Tilwima politika dwar il-konfini fis-Saħara tal-Punent żammet lil Spanja u lill-Marokk milli jirratifikaw il-Ftehim ta' Liżbona. Din it-tilwima issa ġiet solvuta permezz tal-Protokoll Addizzjonali għall-Ftehim ta' Liżbona li jimmodifika l-Artikolu 3 (c) tiegħu. (3) Wara l-adozzjoni tad-Deċiżjoni tal-Kunsill dwar l-iffirmar, f'isem il-Komunità Ewropea, tal-Protokoll Addizzjonali għall-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku fit-12 ta' Diċembru 2008, il-Protokoll Addizzjonali ġie ffirmat, f'isem il-Komunità, fil-25 ta' Marzu 2009. (4) Il-Protokoll Addizzjonali għall-Ftehim ta' Liżbona huwa miftuħ għar-ratifika, l-aċċettazzjoni jew l-approvazzjoni mill-Partijiet. Il-Komunità u l-Istati Membri għandhom jieħdu l-passi meħtieġa biex jippermettu d-depożitu, sa fejn hu possibbli simultanju, tal-istrumenti ta’ ratifika, aċċettazzjoni jew approvazzjoni. (5) Huwa għalhekk xieraq għall-Komunità li tinkludi l-Protokoll Addizzjonali għall-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku. IDDEĊIEDA KIF ĠEJ: Artikolu 1 Il-Protokoll Addizzjonali għall-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku huwa b'dan approvat f'isem il-Komunità Ewropea. It-test tal-Protokoll Addizzjonali huwa stabbilit fl-Anness għal din id-Deċiżjoni. Artikolu 2 1. Il-President tal-Kunsill huwa b’dan awtorizzat li jinnomina l-persuna/i li tingħata/jingħataw il-poter li tiddepożita/jiddepożitaw, f'isem il-Komunità Ewropea, l-istrument tal-approvazzjoni mal-Gvern tal-Portugall, skont l-Artikolu 3 (1) tal-Protokoll Addizzjonali. 2. Il-Komunità Ewropea u l-Istati Membri li huma parti fil-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku għandhom jagħmlu ħilithom biex jiddepożitaw simultanjament, sa fejn hu possibbli, l-istrumenti ta' ratifika, aċċettazzjoni jew approvazzjoni tal-Protokoll Addizzjonali. Artikolu 3 Din id-Deċiżjoni għandha tiġi ppublikata f' Il-Ġurnal Uffiċjali tal-Unjoni Ewropea . Magħmul fi Brussell, Għall-Kunsill Il-President ANNESS Protokoll Addizzjonali għall-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku Ir-Repubblika Portugiża, ir-Renju ta' Spanja, ir-Repubblika Franċiża, ir-Renju tal-Marokk u l-Komunità Ewropea, minn hawn 'il quddiem imsejħa bħala 'il-Partijiet', Konxji tal-ħtieġa li jitħares l-ambjent ġenerali u partikolarment l-ambjent tal-baħar, Filwaqt li jagħrfu li t-tniġġis tal-Oċean Atlantiku tal-Grigal minn idrokarburi u sustanzi perikolużi oħra jistgħu jheddu l-ambjent tal-baħar u l-interessi ta' Stati max-xtut, Wara li kkunsidraw il-ħtieġa li jiffaċilitaw id-dħul fis-seħħ mill-aktar fis tal-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku, li sar f'Liżbona fis-17 ta' Ottubru 1990, minn hawn 'il quddiem imsejjaħ bħala 'il-Ftehim ta' Liżbona', Ftiehmu kif ġej: Artikolu 1 Emenda għall-Ftehim ta' Liżbona L-Artikolu 3(c) tal-Ftehim ta' Kooperazzjoni għall-Ħarsien mit-Tniġġis tax-Xtut u l-Ibħra fil-Grigal tal-Atlantiku, li sar f'Liżbona fis-17 ta' Ottubru 1990 ('il-Ftehim ta' Liżbona') huwa emendat kif ġej: "c) lejn in-Nofsinhar tal-limitu tan-Nofsinhar tal-ibħra koperti mis-sovranità jew mill-ġurisdizzjoni ta' kwalunkwe Parti." Artikolu 2 Relazzjoni bejn il-Ftehim ta' Liżbona u l-Protokoll Addizzjonali Dan il-Protokoll jemenda il-Ftehim ta' Liżbona skont id-dispożizzjonijiet tal-Artikolu preċedenti u, fir-rigward tal-Partijiet għall-Protokoll, il-Ftehim u l-Protokoll Addizzjonali għandhom jiġu interpretati u applikati bħala strument wieħed. Artikolu 3 Kunsens għar-rabta u d-dħul fis-seħħ 1. Dan il-Protokoll għandu jitressaq lill-Partijiet għar-ratifika, l-aċċettazzjoni jew l-approvazzjoni, u l-istrumenti rispettivi għandhom jiġu depożitati mal-Gvern tar-Repubblika Portugiża. 2. Dan il-Protokoll għandu jidħol fis-seħħ fid-data li fiha l-Gvern tar-Repubblika Portugiża tirċievi l-istrument finali ta' ratifika, aċċettazzjoni jew approvazzjoni. 3. L-ebda Parti ma tista' tindika l-kunsens tagħha għar-rabta b'dan il-Protokoll mingħajr ma tkun indikat qabel jew fl-istess waqt il-kunsens tagħha li tintrabat bil-Ftehim ta' Liżbona skont id-dispożizzjonijiet tal-Artikolu 22. 4. Wara d-dħul fis-seħħ ta' dan il-Protokoll, kwalunkwe adeżjoni mal-Ftehim ta' Liżbona skont il-proċedura stipulata fl-Artikoli 23 u 24 għandha tindika wkoll il-kunsens għar-rabta b'dan il-Protokoll, billi l-Partijiet huma marbuta bil-Ftehim ta' Liżbona kif emendat mill-Artikolu 1 ta' dan il-Protokoll. B’xhieda ta’ dan, is-sottoskritti, awtorizzati kif jixraq għal dan l-effett, iffirmaw dan il-Protokoll. Magħmul f'Liżbona fl-għoxrin ġurnata ta' Mejju 2008, fil-Lingwa Arbija, Spanjola, Franċiża u Portugiża, bit-test Franċiż ikun dak awtentiku f'każ ta' diverġenza. GĦAR-REPUBBLIKA PORTUGIŻA GĦAR-RENJU TA’ SPANJA GĦAR-REPUBBLIKA FRANĊIŻA GĦAR-RENJU TAL-MAROKK GĦALL-KOMUNITÀ EWROPEA [1] ĠU L 267, 28.10.1993, p. 20.